Pomoć izbeglicama iz Libije
Raste velika međunarodna operacija za pružanje pomoći hiljadama stranaca zatečenih neredima u Libiji
Međunarodna organizacija za migracije objavila je danas da je započela sa evakuacijama stranaca iz Bengazija, drugog po veličini libijskog grada. Pomenuta organizacija kaže da se prednost daje grupi od oko 200 najugroženijih stranaca, pretežno žena dece i ljudi sa specijalnim medicinskim potrebama. Organizacija kaže da je identifikovala oko 5500 ljudi kojima je potrebna evakuacija, pretežno građana Bangladeša, Indije i Sudana. Francuska novinska agencija Frans pres kaže da je Agencija Ujedinjenih nacija za izbeglice, UNHCR, danas objavila plan da udvostruči kapacitet svog kampa kraj tuniske granice sa Libijom, kako bi mogao da prihvati 20 hiljada izbeglica. Novinska agencija navodi izjavu predstavnika UNHCR-a, Ejdrijana Edvardsa, koji je rekao da je juče u Tunis ušlo najmanje 8 hiljada stranaca, uglavnom građana Bangladeša. Španija je danas saopštila da šalje jedan avion za evakuaciju egipatskih izbeglica sa libijsko-tuniske granice. U saopštenju španskog Ministarstva spoljnih poslova kaže se da će isti avion dopremiti humanitarnu pomoć. I Nemačka je objavila da šalje tri broda svoje mornarice koji će ukrcati oko 4 hiljade izbeglica sa libijsko-tuniske granice. Ministar inostranih poslova Gvido Vestervele rekao je da su većina tih izbeglica Egipćani. U međuvremenu, holandski funkcioneri vode "intenzivne" pregovore sa Libijom o oslobađanju tri holandska marinca, zadržana u nedelju. Pomenuti marinci učestvovali su u operacijama evakuacije izbeglica. Šef Evropske komisije Žoze Manuel Baroso rekao je juče da će Evropska unija utrostručiti svoju pomoć izbeglicama zahvaćenim nemirima u Libiji na 13 miliona i 800 hiljada dolara. Američka ambasadorka Beti King rekla je da Sjedinjene Države šalju 12 miliona dolara kao pomoć za evakuaciju izbeglica.